ทองคำร่วง 23 ดอลล์
สัญญาทองคำตลาดนิวยอร์กปิดร่วงลงแตะระดับต่ำสุดนับตั้งแต่เดือนธ.ค.ปีที่แล้วลดลง 23 ดอลล์ ปิดที่ 1,561 ดอลลาร์/ออนซ์  เหตุ ดอลล์แข็ง - วิตกการเมืองกรีซ
15 พ.ค. 2555

สัญญาทองคำตลาดนิวยอร์กปิดร่วงลงแตะระดับต่ำสุดนับตั้งแต่เดือนธ.ค.ปีที่แล้วลดลง 23 ดอลล์ ปิดที่ 1,561 ดอลลาร์/ออนซ์  เหตุ ดอลล์แข็ง - วิตกการเมืองกรีซ
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 23 ดอลลาร์ หรือ 1.45% ปิดที่ 1,561 ดอลลาร์/ออนซ์ หลังจากเคลื่อนตัวในช่วง 1561.0 - 23.0 ดอลลาร์
สัญญาทองคำร่วงลงต่ำกว่าระดับ 1,560 ดอลลาร์/ออนซ์ หลังจากสกุลเงินดอลลาร์สหรัฐแข็งค่าขึ้นเมื่อเทียบกับยูโร อันเป็นผลมาจากความไม่แน่นอนทางการเมืองของกรีซ หลังจากหัวหน้าพรรคการเมืองที่เข้าร่วมเจรจาการจัดตั้งรัฐบาลของกรีซเปิดเผยว่า การเจรจาในเรื่องดังกล่าวซึ่งประธานาธิบดีคาโรลอส ปาปูลิอาส เป็นประธานในการประชุมนั้น ไม่สามารถตกลงกันได้ในประเด็นใหญ่ๆ และหลังจากที่พรรค SYRIZA ซึ่งคัดค้านมาตรการรัดเข็มขัด ปฏิเสธร่วมรัฐบาลผสมในการเจรจาระหว่างหัวหน้าพรรคการเมือง ซึ่งสถานการณ์ดังกล่าวส่งผลให้กรีซเตรียมจัดให้มีการเจรจาต่อไปอีกในวันนี้ (15 พ.ค.)
ความล้มเหลวในการจัดตั้งรัฐบาลของกรีซทำให้เกิดกระแสคาดการณ์ว่า กรีซอาจจะถูกบีบให้ออกจากการเป็นสมาชิกภาพของยูโรโซน นอกจากนี้ ตลาดยังได้รับแรงกดดันมากขึ้นจากการร่วงลงของตลาดหุ้นสหรัฐ ตลาดน้ำมันดิบ และตลาดอื่นๆเมื่อคืนนี้
ดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ พุ่งขึ้นแตะระดับ 80.57 จุดเมื่อคืนนี้ จากระดับ 80.296 จุด